SPRÁVA O PRIEBEHU A VÝSLEDKOCH PLENÁRNEHO ZASADNUTIA

I.	Všeobecné údaje

XXVII. plenárne zasadnutie Stálej medzinárodnej komisie  na skúšky ručných palných zbraní C.I.P. zvolal prezident C.I.P. D. Podhorský v termíne od 12. – 16. mája 2002.

1.	Zloženie slovenskej delegácie:

RNDr. Dušan Podhorský, DrSc.	predseda ÚNMS SR a vedúci delegácie SR v C.I.P.

Ing. Karol Glamoš			riaditeľ Prevádzky špeciálneho skúšobníctva Lieskovec,
					SKTC-112

pplk. Dipl. Ing. Ján Zemeník		vedúci oddelenia balistiky Kriminalistického a
expertízneho ústavu Policajného zboru SR,
Bratislava

pplk. Ing. František Petráš		zástupca riaditeľa Vojenského technického a skúšobného
					ústavu, Záhorie

JUDr. Pavol Ňuňuk			vedúci služobného úradu ÚNMS SR, špecialista pre
					legislatívu C.I.P.

Mgr. Želmíra Čížová			sekretár ÚNMS SR pre C.I.P.

2.	Miesto rokovaní:

Slovenská republika, Bratislava, konferenčná sála hotela Tatra

3.	Program rokovaní:

Pozri prílohu

II. Podrobná vecná správa

Na XXVII. plenárnom zasadnutí C.I.P. sa zúčastnili delegácie 13 členských štátov: Belgicka, Českej republiky, Fínska, Francúzska, Chile, Maďarska, Nemecka, Rakúska, Ruskej federácie, Slovenskej republiky, Španielska, Talianska a Veľkej Británie. Ako pozorovatelia sa na zasadnutí zúčastnili zástupcovia Slovinskej republiky a  Juhoslovanskej zväzovej republiky. Svojou prítomnosťou  zasadnutie poctil aj veľvyslanec JZR na Slovensku J. E. Mirko Kopečni.

Zasadnutie organizačne zabezpečoval Úrad pre normalizáciu, metrológiu a skúšobníctvo SR v spolupráci s Výstaviskom TMM, a.s., Trenčín. V úvode účastníkov zasadnutia pozdravila podpredsedníčka vlády SR pre európsku integráciu Mária Kadlečíková a štátny tajomník Ministerstva zahraničných vecí SR Jaroslav Chlebo.  Potom sa slova ujal a zasadnutie viedol prezident C.I.P. a vedúci slovenskej delegácie v C.I.P. Dušan Podhorský.

V prvej časti programu Všeobecné otázky funkciu prezidenta C.I.P. na dvojročné funkčné obdobie za všeobecného súhlasu prítomných prevzal zástupca Rakúskej republiky a vedúci rakúskej delegácie v C.I.P. Heinz-Peter Gabriel. Pri tejto príležitosti odovzdal pán Podhorský pánovi Gabrielovi symbol C.I.P. – putovnú prezidentskú štandardu s logom C.I.P.  Dohodlo sa, že XXVIII. plenárne zasadnutie sa bude konať r. 2004 vo Viedni.

Ďalej sa slova ujal riaditeľ Stálej kancelárie  (SK) v Liege Mario Centi a oficiálne otvoril pracovné rokovania. Plenárne zasadnutie bez pripomienok schválilo správu z predchádzajúceho XXVI. zasadnutia C.I.P., ktoré sa konalo r. 2000 v Brne (ČR) a ktorého rozhodnutia vstúpili do platnosti 15. 11. 2001. Potom pán Centi informoval o distribúcii koncentrovanej edície platných rozhodnutí C.I.P. (od XV. do XXV. zasadnutia) a tabuliek TDCC na CD-rome, ktorý bude čoskoro doplnený aj o samostatné vydanie CD-romu s rozhodnutiami z XXVI. zasadnutia. Bude k dispozícii každému vedúcemu delegácie.

Informoval, že Stála kancelária v uplynulom období pokračovala v kontaktoch s krajinami, ktoré sa zaujímajú o pristúpenie k C.I.P. (Poľsko, Turecko, Grécko, Cyprus), zatiaľ však neposlali oficiálnu žiadosť. Aktuálnym kandidátom pre vstup je aj Juhoslávia, ktorá má záujem o obnovenie svojho členstva v C.I.P., lenže Stála kancelária zatiaľ nedisponuje oficiálnym stanoviskom z  MZV BK. Juhoslávia už revidovala zákony o zbraniach a strelive, ktoré SK poskytne všetkým členským krajinám na pripomienkovanie.

M. Centi ďalej informoval, že SK sa zúčastnila na zasadnutí NATO, ktorého najbližšie ďalšie zasadnutie sa bude konať v Neapoli 14. 6. 2002 k otázke označovania zbraní. Dodal, že C.I.P. naďalej zostáva v kontakte so SAAMI, pričom dodal, že by bolo vhodné pozvať ich na ďalšie plenárne zasadnutie. 

Zástupca SAAMI mal byť pozvaný i na XXVII. plenárne zasadnutie, ale vopred  ospravedlnil svoju neúčasť.  

Riaditeľ SK predniesol správu o rozpočte na obdobie 2003-2004, ktorý pôvodne počítal  s 1500,- EUR (asi 70 000,- BEF) ročne. Výdavky na účasť zástupcov C.I.P. na výstave FIDAE v Chile (zač. apríla 2002) budú činiť cca 3.220,- EUR. Roku 2003 sa plánuje účasť zástupcov C.I.P. na výstave IWA v Norimbergu, ktorú treba zahrnúť do nákladov. Vzhľadom na nové úlohy a s tým spojené zvyšujúce sa finančné výdavky by bolo potrebné zvýšiť ročný členský príspevok na 2 000 EUR pre rok 2003 a 2 250 EUR pre rok 2004, k čomu sa jednotlivé štáty musia vyjadriť do 15. decembra 2002.

Na programe bola ďalej nová legislatíva členských krajín z oblasti ručných palných zbraní a streliva. Predložené predpisy Českej republiky a Slovenskej republiky boli schválené ako konformné s predpismi C.I.P. V súvislosti s problémom, keď Francúzsko a Taliansko v oficiálnych vestníkoch uverejnili niektoré neplatné rozhodnutia, sa skonštatovalo, že TR už vykonala požadovanú opravu, FR by ju mala zabezpečiť čo najskôr.

Riaditeľ SK sa vrátil k otázke hlasovania na plenárnych zasadnutiach, kde bude rozhodujúca dvojtretinová väčšina hlasov, pričom zdržanie sa hlasovania sa nepovažuje za hlas. Pri hlasovaní o budúcich prácach bude hlasovanie platné len vtedy, ak bude pri hlasovaní prítomných min. 2/3 zúčastnených delegácií. 

Plenárne zasadnutie sa ďalej zaoberalo pod predsedníctvom prezidenta C.I.P. dr. Podhorského činnosťou prvej subkomisie a všetkých jej 9 pracovných skupín za hodnotené dvojročné obdobie. Prezident 1. subkomisie Gianni Verga Casati (Taliansko) na začiatku zhodnotil pracovné aktivity subkomisie. Na rokovanie plenárneho zasadnutia predložil na schválenie 6 pracovných dokumentov (4 návrhy rozhodnutí, 1 návrh odporúčania a 1 informáciu).

Dokumenty	I-2	Etalónové mechanicko-elektrické snímače
			(Návrh na zmenu Rozhodnutia XXVI-12, par. 3.1 bol schválený.)

		I-3	Stredné hodnoty maximálnych tlakov nábojov merané s pomocou
			mechanicko-elektrických snímačov a odberové miesta M
(Návrh rozhodnutia na zaradenie nových kalibrov do tabuliek TDCC bol schválený s tým, že na návrh fínskej delegácie sa Pt max náboja 7,21 Firebird - FI zvyšuje zo 4 400 na 4 600 bar a pre nábojku 6,8/15 – DE sa doplnili hodnoty Pt max pre  začiatočný objem v = 0,16 cm3 – 2100 bar  a pre v = 0,08 cm3 – 400 bar. )

		I-4	Tlak skúšobných nábojov PTE a kinetická energia skúšobných nábojov
			do dlhých zbraní s drážkovanou hlavňou/-ňami
			(Po dlhej a nejednotnej diskusii návrh na zmenu rozhodnutia XX-9
nebol schválený a je potrebné vykonať ďalšie práce zamerané na preskúmanie správnosti navrhovanej zmeny. )

		I-5	Dôležité kóty pri kontrole zbraní z hľadiska bezpečnosti
			(Návrh na zmenu Rozhodnutia XVII-11 na základe predložených
dokumentov I-5a a I-5b bol stiahnutý z rokovania, pretože rakúska delegácia upozornila na nezrovnalosti v rozmeroch nábojových komôr.)

		I-6	Univerzálny blok C.I.P. na meranie tlaku
			(Dokument bol predložený ako návrh odporúčania, po diskusii sa
			odsúhlasilo vypustiť z názvu slovo „C.I.P.“ a dokument schváliť len
			ako „informáciu“.)

		I-7	Kontrola komponentov nábojov - zápalky
(Dlhotrvajúce diskusie v súvislosti s kontrolou zápaliek nedospeli ani
na tomto PZ k jednotnému záveru. Verga Casati predložil účastníkom
nový materiál na preštudovanie a požiadal ich o písomné stanovisko
do 1. januára 2003.)

	Budúca činnosť 1. subkomisie sa bude orientovať predovšetkým na zabezpečenie obehu a kontroly meracích reťazcov s pomocou etalónových mechanicko-elektrických snímačov, na definíciu Pt max nových kalibrov, na PTE, na funkciu univerzálneho bloku a na problematiku zápaliek a nábojníc so zápalkami.

	Informáciu o dvojročnej činnosti druhej subkomisie a jej pracovných skupín predniesol jej prezident Jürgen Ahlborn (Nemecko). Zasadnutie po prerokovaní a upresnení údajov niektorých kalibrov (17 Libra, Short Mag., 22 Piexon, 9 x 20, 9 x 27, 470 Rigby) schválilo nasledujúce dokumenty ako rozhodnutie:

Dokument	II-2	Nové kalibre na zaradenie do tabuliek TDCC (30 kalibrov)

		II-3	Revidované kalibre (8 kalibrov)

	Ďalšie dva nové fakty vzalo zasadnutie na vedomie ako informáciu:
-	vytvorenie CD-romu s rozhodnutiami C.I.P. a tabuľkami TDCC, o čo sa zaslúžil
najmä p. Putz (prezident 3. subkomisie, Rakúsko)
-	inštalácia programu na vytváranie nákresov

	Budúca činnosť 2. subkomisie nadviaže na predchádzajúce aktivity, t.j. na otázky nových kalibrov, na revíziu doteraz platných kalibrov a bude pokračovať v začatom procese moderného spracúvania dát na CD-rome.

	Správu o činnosti tretej subkomisie predniesol jej prezident Leopold Putz (Rakúsko), ktorý na rokovanie plenárneho zasadnutia predložil dva návrhy rozhodnutí na schválenie:

Dokument	III-2	Vykonávanie kusových skúšok. Umiestňovanie skúšobných značiek.
			(Navrhovaná zmena Rozhodnutia XVII-11, par. 12.1 bola schválená
			v pôvodnom predloženom znení.)

		III-3	Súborné vydanie platných rozhodnutí C.I.P.
(Zasadnutie odsúhlasilo, že nové alebo modifikované rozhodnutia sa
budú na CD-rome vydávať ako nové znenie, nie ako zmeny.
Rozhodnutie XXI-29 bolo zrušené a posledný odsek Rozhodnutia
XXV-14 bol zrušený.)

	Budúca činnosť 3. subkomisie sa sústredí na oblasť streliva oceľové guľky, na problematiku opakovaných skúšok zbraní a na definovanie sily na zápalník, aby spoľahlivo inicioval zápalky a pritom nedochádzalo k ich prerazeniu. Bolo dohodnuté, že riaditelia skúšobní sa budú v záujme riešenia aktuálnych problémov schádzať raz do roka.

	Prezident štvrtej subkomisie Mario Centi (Belgicko) podal správu o činnosti subkomisie, zhrnul rozsah prác a dosiahnutých výsledkov. Spomenul pracovné rokovania uskutočnené v Benešove (ČR), vo Viedni (Rakúsko) a v Liege (Belgicko), účasť delegátov C.I.P. na výstave FIDAE 2002 v Chile, ktorí na odbornom seminári prispeli k rozšíreniu známosti C.I.P. vo svete, k čomu taktiež môže napomôcť aj inštalácia multimediálneho pútača C.I.P. zabezpečeného delegáciou SR na výstave obrannej vojenskej techniky IDEE 2002 v Trenčíne (15. – 18. 5.) a pripravovanú účasť C.I.P. na výstave IWA v Norimbergu r. 2003, vrátane multimediálneho pútača. 

Na rokovanie zasadnutia bol predložený jeden návrh rozhodnutia na schválenie v súvislosti s interpretačnou nótou a jej zavedením do národných legislatív, ktorou sa C.I.P. z titulu odmietavého stanoviska NSR s jej znením zaoberá už od r. 1995. Pri hlasovaní bolo 11 členských krajín za, 1 proti (Nemecko) a 1 sa zdržala hlasovania (VB).

Dokument	IV-2	Interpretačná nóta
			(Návrh rozhodnutia bol schválený.)

„Návrh vyhlásenia“ k interpretačnej nóte, predložený ako Dokument IV-3, bol väčšinou hlasov takisto schválený. 

V rámci bodu „Rôzne“ Mario Centi informoval o návšteve v Kragujevaci a vyjadril sa, že JZR, ktorá sa na plenárnom zasadnutí zúčastnila ako pozorovateľ, prejavuje eminentný záujem o obnovenie členstva v C.I.P. Už v apríli 2001 podala prihlášku o obnovenie členstva. Vlády členských krajín C.I.P. sa mali podľa stanov do roka k nej vyjadriť. M. Centi vyjadril obavy, že stanovisko vlád k obnoveniu členstva bude pravdepodobne zamietavé. Potom vedúcim delegácií odovzdal znenie juhoslovanského zákona o zbraniach a strelive a požiadal ich, aby prípadné pripomienky zaslali Stálej kancelárii do Liege. 

Slovinská republika, ktorá má takisto záujem o pristúpenie k C.I.P. a ktorej zástupcovia sa na plenárnom zasadnutí zúčastnili takisto ako pozorovatelia, by mala mať v jeseni schválenú legislatívu týkajúcu sa zbraní a streliva. 

V súvislosti s prístupovým procesom sa K. Kemény (vedúci maďarskej delegácie) obrátil na novozvoleného prezidenta C.I.P. H.-P. Gabriela s požiadavkou, aby do budúcna pripravil komplexný návrh na zjednodušenie prístupového procesu.

V budúcnosti sa 4. subkomisia bude zaoberať riešením organizačných otázok C.I.P., otázkami vzťahov s vonkajšími organizáciami vrátane EÚ, posudzovaním legislatívy členských krajín v oblasti zbraní a streliva a na návrh p. Casatiho opätovne aj skúškami prototypu.

Správu o činnosti piatej subkomisie a jej dvoch pracovných skupín predniesol jej prezident Josef Kuča (Česká republika). Najzávažnejším problémom vzhľadom na nejednotnosť stanovísk jednotlivých delegácií je v súčasnosti otázka akreditácie skúšobní. Väčšina delegácií členských štátov C.I.P. vrátane Slovenskej republiky v súlade s J. Kučom podporuje nutnosť akreditácie všetkých skúšobní v záujme zvýšenia vzájomnej dôveryhodnosti. M. Centi presadzuje akreditáciu skúšobní všetkých členských štátov bez výnimky. 

Budúca činnosť 5. subkomisie sa preto sústredí práve na otázku akreditácie skúšobní, ako aj na oblasť kvality a medzilaboratórnych skúšok.

V závere poďakoval prezident C.I.P. p. Podhorský prítomným za aktívnu účasť na plenárnom zasadnutí a za úspešnú prácu zasadnutia a XXVII. plenárne zasadnutie C.I.P. ukončil. Predsedníckej funkcie sa na dvojročné funkčné obdobie (2002-2004) ujala Rakúska republika. Budúci prezident C.I.P. Heinz-Peter Gabriel sa poďakoval prítomným za dôveru a vyjadril presvedčenie, že v tomto období sa mu podarí zrealizovať úlohy, ktorých riešením je poverená táto medzinárodná vládna organizácia.

Sprievodnou akciou XXVII. plenárneho zasadnutia C.I.P. bola prezentácia na Výstave obrannej techniky IDEE 2002 v Trenčíne (dňa 15. 5.), ako aj tlačová konferencia v Trenčíne (16. 5.), zameraná na rozšírenie informácií o C.I.P., ktorú viedol p. Podhorský (prezident C.I.P.) a zúčastnili sa na nej p. Centi (riaditeľ SK v Liege), Ing. Glamoš (riaditeľ autorizovanej skúšobne SKTC 112 v Lieskovci), pplk. Petráš (zást. riaditeľa Vojenského technického a skúšobného ústavu, Záhorie) a Ž. Čížová (sekretár C.I.P.).

III. Vecné vyhodnotenie

	Ciele XXVII. plenárneho zasadnutia C.I.P. boli splnené. Účasť prítomných na plenárnom zasadnutí bola aktívna a výsledky sa využijú pri práci tak riadiacich, ako aj odborných orgánov jednotlivých členských krajín C.I.P.

IV. Nevyhnutné opatrenia

1.	Zabezpečiť publikovanie vo Vestníku ÚNMS SR a aplikovanie rozhodnutí XXVII. plenárneho zasadnutia C.I.P. v Slovenskej republike po ich vstupe do platnosti.

Z: RNDr. Podhorský, DrSc. 
T: 15. 10. 2003	

2.	Zabezpečiť zosúladenie legislatívnych predpisov na skúšky zbraní a streliva s platnými rozhodnutiami C.I.P.
Z: RNDr. Podhorský, DrSc.	
T: 15. 10. 2003	

3.	Preštudovať znenie juhoslovanského zákona a prípadné pripomienky zaslať do Stálej kancelárie C.I.P.
	Z: Ing. Glamoš	
	T: september 2002

V. Zoznam získaných materiálov

	Odborné materiály z XXVII. plenárneho zasadnutia C.I.P. budú uložené v SKTC-112 Lieskovec a na sekretariáte ÚNMS SR pre C.I.P.

Príloha: Program zasadnutia